Kirsten Brosbøl (S), 2007-05-02:
Fra Socialdemokraternes side skal jeg sige, at vi er rigtig glade for, at vi i dag kan behandle et forslag om en klippekortordning for dyretransporter.
Det er ikke nogen hemmelighed, at vi i lang tid meget gerne har villet have sådan en ordning som den, man nu behandler her i dag, og derfor er vi selvfølgelig tilfredse med, at man nu får et lovforslag, så vi kan komme efter de brodne kar i transportbranchen, som gang på gang overtræder reglerne.
Der kan efterhånden ikke herske nogen tvivl om, at der i den grad er behov for stramninger på det her område.
Socialdemokraternes grænse er i hvert fald for lang tid siden nået med hensyn til, hvad vi vil acceptere.
Vi har gang på gang måttet lægge øjne til frygtelige billeder på tv og ører til historier om, hvordan dyr bliver mishandlet under transporten og sågar dør undervejs til deres bestemmelsessted.
Det skal stoppes, og jeg tror, at vi er mange, der egentlig helst så, at de her lange transporter slet ikke fandt sted.
Derfor synes jeg også, det er vigtigt her i dag at sige, at vi skal arbejde videre, også efter at den her klippekortordning er blevet vedtaget, på at få strammet endnu mere op i forhold til de lange transporter, primært selvfølgelig i EU-regi, men indtil da mener vi i hvert fald i Socialdemokratiet, at vi fra dansk side skal gå forrest, når det gælder dyrevelfærden.
Efter de seneste sager om grov mishandling af svin under transport har vi også set, at branchen selv er kommet på banen med sådan et kodeks, og det hilser vi da sådan set velkomment.
Man kan selvfølgelig sige, at det ikke er meget, vi hidtil har set, og der har jo været mange chancer for branchen til at vise, at den er parat til at gøre noget.
Vi vil selvfølgelig med stor interesse følge, hvordan det går, men vi mener ikke, at det fuldstændig kan overlades til branchen.
Derfor er vi selvfølgelig også så meget desto mere ærgerlige over, at det ikke er lykkedes os at få en aftale med ministeren, særlig med hensyn til antallet af klip.
Vi synes sådan set, at vi havde nogle fornuftige forhandlinger, men da det kom til stykket, viste det sig, at ministeren ikke var parat til at gå så langt, som vi synes er nødvendigt i det her tilfælde.
Vi forsøgte at komme ministeren i møde under forhandlingerne med et kompromis, der hed tre plus et, altså betinget frakendelse efter tre klip og så ubetinget efter et yderligere klip.
Det syntes vi sådan set var en imødekommelse, idet vi anerkender, at en betinget frakendelse kan være ganske fornuftig.
Men vi mener, at seks klip er alt for meget.
Venstres parallel til færdselsloven er blevet nævnt mange gange.
Den mener vi ikke rigtig holder, for ved færdselsloven er der tale om overtrædelser, hvor man ikke kan sige, at der hver gang er direkte konsekvenser af den overtrædelse.
Fra arbejdsgruppens side er det helt klart, at de overtrædelser, der bliver defineret som kliprelevante, er overtrædelser, der har direkte indflydelse på dyrenes velfærd.
Vi skal anerkende, at der er en række af de elementer, som vi har opnået under forhandlingerne, som er fastholdt i lovforslaget.
Det gælder særligt ansvaret for juridiske personer.
Vi har lagt meget vægt på, at man også kan komme efter transportselskaberne.
Vi har også lagt vægt på, at der stilles krav til leverandøren, at landmanden altså skal kunne stilles til ansvar, særligt når det gælder arealkrav, og når det gælder transportegnethed af dyrene, som det kan være vanskeligt for chaufføren at vurdere på stedet.
For os er det nemlig afgørende, at det er dem, der tjener pengene på overtrædelserne, der også får sanktionerne.
Det er der jo også lagt op til med hævelsen af bødestørrelserne, da det kun er transportørerne og leverandørerne, der kan rammes af de øgede bøder.
Det er vi ganske tilfredse med.
En ting er, at vi strammer op på sanktionerne, noget andet er, hvordan vi håndhæver reglerne.
Her har det også i lang tid været afgørende for Socialdemokraterne, at vi også på kontrolområdet hele tiden holder et vågent øje med, om der er brug for skærpelser.
Vi har tidligere lagt meget vægt på det her og har også i forbindelse med politi- og retskredsreformen lagt vægt på, at det skulle være et af de områder, som man fremover skal prioritere.
Det er noget, som vi også vil følge tæt, og i forbindelse med opfølgningen på politi- og retskredsreformen vil vi også gerne have, at man ser nærmere på behovet for kontrol på det her område.
Jeg kan sige, at vi støtter, at der kommer en klippekortordning.
Vi støtter mange af elementerne i det her lovforslag, men vi er meget ærgerlige over, at ministeren alligevel, når det kom til stykket, lod hensynet til baglandet og erhvervet tælle over dyrevelfærden og ikke ville være med til at lave en ordning, som virkelig kan slå til mod de brodne kar i branchen.
Vi ser frem til, at man i fællesskab, det flertal, der er uden om regeringen på det her område, i fællesskab kan få stillet nogle ændringsforslag, så vi i sidste ende kan stemme for forslaget.